হাসিনাকে ফেরত চেয়ে ভারতকে চিঠি পাঠাচ্ছে বাংলাদেশ, নয়াদিল্লির অবস্থান কী?

ওয়েব ডেস্ক: বাংলাদেশের (Bangladesh) প্রাক্তন প্রধানমন্ত্রী শেখ হাসিনাকে (Seikh Hasina) মৃত্যুদণ্ডে দণ্ডিত করার পর তাঁকে দেশে ফেরত আনার প্রক্রিয়া শুরু করল ইউনুস সরকার। শীঘ্রই হাসিনার প্রত্যর্পণ চেয়ে ভারত সরকারকে চিঠি পাঠানো হবে, জানিয়েছেন বাংলাদেশের আইন উপদেষ্টা অধ্যাপক আসিফ নজরুল।

সোমবার আন্তর্জাতিক অপরাধ ট্রাইবুনাল তিনটি অভিযোগে হাসিনাকে দোষী সাব্যস্ত করে সর্বোচ্চ সাজা ঘোষণা করেছে। রায়ের পর কঠোর বিবৃতি জারি করে হাসিনা বলেন, “জনমত ছাড়া গঠিত সরকার এই ট্রাইবুনাল তৈরি করেছে। আদালতের কোনও বৈধতা নেই। এই রায় রাজনৈতিক প্রতিহিংসার ফল। আওয়ামি লিগকে বলির পাঁঠা করতেই এই সাজা দেওয়া হয়েছে।”

আরও পড়ুন: হাসিনার বিরুদ্ধে রায় ‘রাজনৈতিকভাবে মোটিভেটেড”!

জুলাই মাসে ক্ষমতাচ্যুত হওয়ার পর বাংলাদেশে হাসিনার বিরুদ্ধে একাধিক মামলা দায়ের হয়, এর মধ্যে রয়েছে ‘জুলাই বিপ্লবী ছাত্রদের’ উপর গুলি চালানো, মানবতাবিরোধী অপরাধ, আয়নাঘর সংক্রান্ত মামলা ইত্যাদি। বিচারপতি গোলাম মর্তুজা মজুমদার, বিচারপতি মহম্মদ শফিউল আলম মাহমুদ এবং বিচারক মহম্মদ মোহিতুল হক এনাম চৌধুরীর বেঞ্চ এ দিন তাঁকে দোষী সাব্যস্ত করে মৃত্যুদণ্ড দেয়। আওয়ামি লিগের দাবি, এটি জামাত প্রভাবিত ক্যাঙারু আদালতের প্রহসন, যেখানে আত্মপক্ষ সমর্থনের কোনও সুযোগ নেই। বাংলাদেশের এই রাজনৈতিক সংকটে ভারতের অবস্থান নিয়ে এখন দুই দেশেই জোর আলোচনা চলছে।