হাসিনাকে ফেরত চেয়ে ভারতকে চিঠি! কী বলল ইউনুস সরকার?

ওয়েব ডেস্ক: কয়েকদিন আগেই শেখ হাসিনাকে (Sheikh Hasina) মৃত্যুদণ্ড দিয়েছে বাংলাদেশের (Bangladesh) বিশেষ ট্রাইবুনাল আদালত। মানবতাবিরোধী অপরাধে প্রাক্তন প্রধানমন্ত্রীর উপর সর্বোচ্চ সাজা দিয়েছে কোর্ট। সেই প্রেক্ষিতে এবার হাসিনার প্রত্যর্পণের জন্য ভারতকে (India) চিঠি পাঠাল বাংলাদেশের অন্তর্বর্তী সরকার (Interim Government)। সম্প্রতি একথা নিশ্চিত করেছেন সে দেশের পররাষ্ট্রবিষয়ক উপদেষ্টা মহম্মদ তোহিদ হোসেন।

তিনি রবিবার বাংলাদেশ সংবাদ সংস্থাকে জানান যে, পরশু দিনই চিঠিটি পাঠানো হয়েছে। তবে চিঠিতে কী লেখা হয়েছে, সে বিষয়ে বিস্তারিত কিছুই জানাননি উপদেষ্টা হোসেন। তবে এটা জানা গিয়েছে যে, এই ‘নোট ভার্বাল’টি নয়াদিল্লিতে অবস্থিত বাংলাদেশ হাইকমিশনের মাধ্যমে ভারত সরকারের কাছে পাঠানো হয়েছে। তবে এই চিঠির জবাবে এখনও সেভাবে কিছুই জানায়নি ভারতের বিদেশ মন্ত্রক।

আরও পড়ুন: অকাল বৃষ্টি, ভয়াবহ বন্যায় ভাসছে জেলার পর জেলা! শুরু মৃত্যুমিছিল

উল্লেখ্য, গত বছরের ৫ অগাস্ট ছাত্র আন্দোলনের জেরেই শেখ হাসিনার সরকার ক্ষমতাচ্যুত হয়। এই ঘটনার তিন দিন পর নোবেলজয়ী মহম্মদ ইউনুস (Mohammed Yunus) প্যারিস থেকে ঢাকায় ফিরে আন্দোলনকারী শিক্ষার্থীদের আহ্বানে অন্তর্বর্তী সরকারের প্রধান উপদেষ্টার দায়িত্ব গ্রহণ করেন। সেই থেকে বাংলাদেশের পরিচালনা করছে ইউনুস সরকারই।

এদিকে গত ১৭ নভেম্বর বাংলাদেশের আন্তর্জাতিক অপরাধ ট্রাইব্যুনাল শেখ হাসিনা ও তৎকালীন স্বরাষ্ট্রমন্ত্রী আসাদুজ্জামান খান কামালকে মানবতাবিরোধী অপরাধে মৃত্যুদণ্ড দেয়। দু’জনের অনুপস্থিতিতেই সম্পন্ন হয় বিচার প্রক্রিয়া এবং সাজা ঘোষণা। এই নিয়ে বিশ্বজুড়ে বিতর্ক তৈরি হয়। হাসিনার এই বিচারের বিরোধিতা করে রাষ্ট্রপুঞ্জও। কিন্তু তারপরেও হাসিনার মৃত্যুদণ্ড কার্যকর করতে মরিয়া বাংলাদেশের অন্তর্বর্তী সরকার। সেই লক্ষ্যেই প্রাক্তন প্রধানমন্ত্রীকে দেশে ফেরাতে ভারতকে চিঠি পাঠাল বাংলাদেশ।